ওলগা নিপার
ওলগা লেওনার্দভ্‌না নিপার-চেখভা (রুশ: Ольга Леонардовна Книппер-Чехова; ২১ সেপ্টেম্বর [পুরনো রীতিতে ৯ সেপ্টেম্বর] ১৮৬৮ - ২২ মার্চ ১৯৫৯) ছিলেন একজন রুশ ও সোভিয়েত মঞ্চ অভিনেত্রী। তিনি রুশ নাট্যকার আন্তন চেখভের স্ত্রী। নিপার ১৮৯৮ সালে কনস্তান্তিন স্তানিস্লাভ্‌স্কির প্রতিষ্ঠিত মস্কো আর্ট থিয়েটারের প্রথম ৩৯ জন সদস্যদের একজন। তিনি দ্য সিগাল (১৮৯৮) নাটকে আর্কাদিনা চরিত্রে; আঙ্কল ভানিয়া (১৮৯৯) নাটকের মস্কো প্রিমিয়ারে এলেনা চরিত্রে; এবং থ্রি সিস্টার্স (১৯০১) নাটকে মাশা চরিত্রে এবং দ্য চেরি অরচার্ড (১৯০৪) নাটকে মাদাম রেনেভ্‌স্কায়া চরিত্রে অভিনয় করেছেন। তিনি ১৯৪৩ সালে পুনরায় রেনভ্‌স্কায়া চরিত্রে অভিনয় করেন, যেটি ছিল দ্য চেরি অরচার্ড নাটকের ৩০০তম মঞ্চায়ন।